"Ахәаахәҭра ҭыԥқәа, акрыфарҭақәа уҳәа ҳауаажәлари асасцәеи зҭаауа есышықәса игәаҳҭоит. Иалкаауп агхақәа, уи инамаданы досу иҵанакуа ахыбразы аиҳабацәа инарыгӡаша аусқәа рзы абжьгарақәа ҟаҵаны ашәҟәы раҳҭоит. Аилагарақәа змоу, ауаа зынӡа ирԥырхагахоу цәгьарак ахылымҿиаауазар аусура азин рымоуп, аха ҽҳәарас ирзоужьуп мызкы. Уи аамҭазы аусураҟны абылраҽацәыхьчара аганахьала рыгхақәа дыриашароуп. Лаҵарамзанӡа хаҭалатәи анаплакҩы 300 мааҭ ахараԥса ишәон. Ҩаԥхьа агәаҭарақәа анымҩаԥаагоз аҭагылазаашьа ԥсахрада иаанхон. Иахьазы аиҳабыра ахараԥса акырынтә ишьҭырхит. Хаҭалатәи анаплакҩы 4800 —6000 мааҭ рҟынӡа ахараԥса ишәароуп, аиуристтә хаҿы 9 нызқь мааҭ инаркны 12 нызқь рҟынӡа.
Аминистрраҟны иҟаз аилацәажәараҿы иӡбан, аилагара змоу раԥхьа агәаҽанызаара рыҭазарц, аха анаҩстәи агәаҭараан аҭагылазаашьа ԥсахрада иаанхар, ахараԥса дыршәахоит азакәан инақәыршәаны", — ҳәа азгәеиҭеит Аршба.